**POZIV ZA PRIJAVE NA LETNJU ŠKOLU DRAMATURGIJE U OKVIRU 45. FESTIVALA FILMSKOG SCENARIJA U VRNJAČKOJ BANJI**

Pozivaju se svi zainteresovani studenti dramaturgije, kao i studenti ostalih smerova umetničkih akademija i fakulteta koji studiraju dramske umetnosti, da se prijave za Letnju školu dramaturgije, koja će se ove godine održati u terminu **od 13. do 18. avgusta**, u okviru **45. Festivala filmskog scenarija u Vrnjačkoj Banji**.

Letnja škola dramaturgije je program namenjen profesionalnom razvoju i umrežavanju mladih scenarista, kako u svojoj struci, tako i sa drugim filmskim autorima i producentima, u kreativnom radu na filmu. Izabranim polaznicima biće dostavljeni na čitanje scenariji filmova u selekciji takmičarskog programa festivala pre početka rada radionice. Učesnicima radionice biće omogućen direktan uvid u izazove primenjenog pisanja, analizom ekranizovanih scenarija i razgovorom sa njihovim autorima, dok je istovremeno u planu rad na razvoju originalnih scenarija onih učesnika koji se prijave na radionicu sa projektom.

**Prijave su otvorene za sve zainteresovane učesnike iz Srbije, i iz regiona.**

Festival obezbeđuje smeštaj, hranu i u određenom danu organizovani prevoz autobusom iz Beograda do Vrnjačke Banje, i nazad, za sve učesnike.

Svi zainteresovani kandidati dostavljaju svoje kontakt podatke (ime i prezime sa godinom rođenja, naziv visoke škole na kojoj trenutno stiču obrazovanje iz dramskih umetnosti sa nazivom smera ili katedre, lični kontakt telefon i email), kratku profesionalnu biografuju i motivaciono pismo, sve zajedno na do dve kucane strane, fontom Times New Roman, veličina slova 12, prored 1.5. Učesnici sa projektom, pored pomenutih dokumenata dostavljaju i tritment za scenario (dužine do 5 kucanih strana, font Courier New, veličina slova 12, prored 1.15) na kojem bi želeli da rade za vreme radionice. Biće prihvaćane prijave i učesnika radionice bez projekta, gde se prvenstveno misli na kandidate koji se školuju za ostale smerove umetničkih fakulteta i akademija dramskih umetnosti, koji nisu studenti dramaturgije.

**Rok za podnošenje prijava je 9. jul 2021. godine. Konačni izbor učesnika biće poznat i objavljen na sjatu festivala najkasnije 26. jula 2021. godine.**

**Letnju školu dramaturgije na festivalu 45. Festivalu filmskog scenarija u Vrnjačkoj Banji vodi scenarista, dramski pisac i filmski reditelj Dragan Nikolić.**

Dragan Nikolić je scenarista, reditelj i direktor fotografije filmova „Pogrebnik" (2013), „Kavijar konekšn" (2008) i „Nacionalni park" (2006), sva tri premijerno prikazana na IDFA. Scenarista je dugometražnog igranog filma „Reži" (FEST 2019), koscenarista dugometražnog dokumentarnog filma „Made in Serbia" (FEST 2005) i kratkometražnog igranog filma „Beži zeko, beži" (Kanski filmski festival 2003, prva nagrada u kategoriji Cinefondation). Autor je komada „Transilvanija" koji se izvodi više od 15 godina na redovnom repertoaru Beogradskog dramskog pozorišta, kao i komada „Ja, Amerikanac" uvrštenog u pet najboljih za Sterijinu nagradu 2014. godine. Urednik je filmskog programa Doma omladine Beograda. Selektor je više filmskih festivala. Diplomirao je na Katedri za dramaturgiju i masterirao na Filmskoj i TV režiji Fakulteta dramskih umetnosti Univerziteta umetnosti u Beogradu. Na istom fakultetu trenutno završava i doktorske naučne studije iz oblasti teorije umetnosti i medija. Berlinale talents alumni.